b"\n_START_ARTICLE_\nDemi Lovato\n_START_SECTION_\n1992\xe2\x80\x932006: Otro\xc5\xa1tvo\n_START_PARAGRAPH_\nDemetria Devonne Lovato se je rodila v Dallasu, Teksas, Zdru\xc5\xbeene dr\xc5\xbeave Amerike, mami Dianni Hart De La Garzi in o\xc4\x8detu Patricku Lovatu. Po o\xc4\x8detovi strani ima mehi\xc5\xa1ke korenine, po mamini pa irske in italijanske. Ima starej\xc5\xa1o sestro Dallas Lovato in mlaj\xc5\xa1o polsestro Madison De La Garza, obe pa sta se tudi sami preizkusili v igralski industriji; njena sestra Dallas se je pojavila v videospotu za njeno pesem,\xc2\xa0\xc2\xbbLa La Land\xc2\xab. Njena mama je bila v\xc4\x8dasih navija\xc4\x8dica pri Dallas Cowboys (po njih naj bi ime dobila njena starej\xc5\xa1a sestra, Dallas) in country glasbenica; ko se je leta 1994 zakon njenih star\xc5\xa1ev kon\xc4\x8dal, se je njen o\xc4\x8de preselil v Novo Mehiko._NEWLINE_Z igranjem klavirja je za\xc4\x8dela pri sedmih letih. S svojo igralsko kariero je Demi Lovato pri\xc4\x8dela pri sedmih letih, ko je pri\xc4\x8dela igrati Angelo v televizijski seriji Barney & Friends v sezonah sedem in osem ob Seleni Gomez, svoji dolgoletni prijateljici. V intervjuju z Ellen DeGeneres je Demi Lovato razkrila, da je v sedmem razredu postala \xc5\xbertev medvrstni\xc5\xa1kega nasilja. Dejala je, da je po enem izmed zares slabih dni, ko je bila izredno \xc5\xbealostna, pri\xc5\xa1la domov in mamo prosila, da jo za\xc4\x8dne \xc5\xa1olati doma. Aprila 2009 je diplomirala. V intervjuju z oddajo 20/20 leta 2011 je dejala, da ima \xc5\xbee od osmega leta dalje \xc2\xbbzelo nezdrav odnos s hrano\xc2\xab, predvsem zaradi nasilja v \xc5\xa1oli, in da se od enajstega leta dalje samopo\xc5\xa1koduje. Kasneje je postala govornica organizacije PACER, ki se bori proti nasilju in se je pojavila v oddaji Naslednji ameri\xc5\xa1ki top model in na CNN-ju, kjer je spregovorila proti nasilju._NEWLINE_Leta 2006 je zaigrala Danielle Curtin v epizodi \xc2\xbbFirst Down\xc2\xab\xc2\xa0serije Beg iz zapora. Nato je zaigrala Nicole v epizodi \xc2\xbbSlippery When Wet\xc2\xab\xc2\xa0druge sezone serije Just Jordan.\n_START_SECTION_\n2007\xe2\x80\x932008: Camp Rock in Don't Forget\n_START_PARAGRAPH_\nJanuarja 2008 je Demi Lovato dobila vlogo Charlotte Adams v Disneyjevi seriji As the Bell Rings, ki se je prvi\xc4\x8d predvajala 26. avgusta 2007. V serijo je bilo vklju\xc4\x8denih nekaj izmed njenih pesmi, kot je na primer pesem \xc2\xbbShadow\xc2\xab._NEWLINE_Poleti leta 2007 je Demi Lovato od\xc5\xa1la na avdicijo za vlogi v Disneyjevem televizijskem filmu Camp Rock in Disneyjevi televizijski seriji Sonny with a Chance v enem dnevu in obe vlogi je dobila. Vlogo v filmu Camp Rock je dobila s posnetkom, ki ga je poslala Garyju Marshu, vodji Disneyjevih zabavnih poslov, saj jo je slednji prosil, naj mu po\xc5\xa1lje posnetek s svojo pesmijo. Zapela je pesem\xc2\xa0\xc2\xbbAin't No Other Man\xc2\xab\xc2\xa0Christine Aguilere in vodja zalo\xc5\xbebe Hollywood Records, Bob Cavallo, je kasneje dejal, da je bil \xc2\xbbizredno presene\xc4\x8den\xc2\xab. Zgodaj leta 2008 je Demi Lovato dobila glavno vlogo v filmu Camp Rock ter podpisala pogodbo z zalo\xc5\xbebo Hollywood Records. V filmu Camp Rock je zaigrala \xc5\xa1tirinajstletno Mitchie Torres, dekle, ki upa, da bo postala pevka. Film se je v Zdru\xc5\xbeenih dr\xc5\xbeavah Amerike premierno predvajal 20. junija 2008 na kanalu Disney Channel. Ker si je film \xc5\xbee ob premieri ogledalo ve\xc4\x8d kot 8,9 milijona ljudi, je Demi Lovato postala zelo popularna med mladimi. Zapela je \xc5\xa1tiri pesmi s soundtracka filma Camp Rock, vklju\xc4\x8dno s pesmijo\xc2\xa0\xc2\xbbThis Is Me\xc2\xab, duetom z Joejem Jonasom. Pesem je zasedla deveto mesto na lestvici Billboard Hot 100._NEWLINE_Junija in julija 2008 je nastopala v Hi\xc5\xa1i Bluesa in nato pri\xc4\x8dela s svojo prvo samostojno turnejo, Demi Live! Warm Up Tour, hkrati pa se je pripravljala tudi na izid novega albuma in koncerte v sklopu turneje Burnin' Up Tour glasbene skupine Jonas Brothers, ki se je pri\xc4\x8dela julija in kon\xc4\x8dala septembra 2008. Svoj debitantski glasbeni album, Don't Forget, je Demi Lovato izdala jeseni leta 2008. Ve\xc4\x8dino pesmi z albuma je napisala v sodelovanju z glasbeno skupino Jonas Brothers, svojimi soigralci iz filma Camp Rock, veliko pa jih je produciral John Fields. \xc4\x8clani glasbene skupine Jonas Brothers so med turnejo Look Me in the Eyes Tour napisali deset pesmi z albuma. Album sestavlja pop rock glasbeni slog, pome\xc5\xa1an s teen popom. Takoj ob izidu je debitiral na drugem mestu lestvice Billboard 200, saj je \xc5\xbee v prvem tednu prodal ve\xc4\x8d kot 89.000 izvodov. Do danes je v Zdru\xc5\xbeenih dr\xc5\xbeavah Amerike prodal pol milijona izvodov. Kritiki so opazili podobnosti med deli glasbene skupine Jonas Brothers. Sicer so glasbeni kritiki album v glavnem hvalili; Stephen Thomas Erlewine s spletne strani Allmusic je, na primer, napisal, da je album \xc2\xbb\xc4\x8dudovit pop za najstnike\xc2\xab. Preko albuma Don't Forget so izdali tri single,\xc2\xa0\xc2\xbbGet Back\xc2\xab,\xc2\xa0\xc2\xbbLa La Land\xc2\xab\xc2\xa0in\xc2\xa0\xc2\xbbDon't Forget\xc2\xab, vsi trije pa so bili moderatno izredno uspe\xc5\xa1ni. Vsi so zasedli eno izmed prvih petdesetih mest na lestvici Billboard Hot 100._NEWLINE_Demi Lovato je album Don't Forget med drugim promovirala tudi s pojavom v drugi epizodi ameri\xc5\xa1ke oddaje Studio DC: Almost Live, nastopom na igrah Disney Channel Games 4. maja 2008 in z izvedbo pesmi \xc2\xbbGet Back\xc2\xab\xc2\xa0v oddaji The Ellen DeGeneres Show 1. oktobra 2008.\n_START_SECTION_\n2009\xe2\x80\x932010: Sonny with a Chance, Camp Rock 2, Here We Go Again in osebne te\xc5\xbeave\n_START_PARAGRAPH_\nSerija Sonny With a Chance se je prvi\xc4\x8d predvajala 8. februarja 2009. V seriji je Demi Lovato zaigrala Sonny Munroe, novo \xc4\x8dlanico igralske zasedbe komi\xc4\x8dne serije So Random!. Junija 2009 je ob Seleni Gomez, soigralki iz serije Barney & Friends in dolgoletni prijateljici, zaigrala princeso Rosalindo v Disney Channelovem televizijskem filmu Princess Protection Program. Televizijski film je kasneje postal tretji najuspe\xc5\xa1nej\xc5\xa1i Disney Channelov film in \xc5\xbee ob premieri si ga je ogledalo ve\xc4\x8d kot 9,8 milijonov ljudi._NEWLINE_Demi Lovato se je kasneje pridru\xc5\xbeila skupini Disney's Friends for Change, ki promovira \xc2\xbbokolju prijazno obna\xc5\xa1anje\xc2\xab\xc2\xa0in od tedaj se je pojavila na mnogih Disney Channelovih prireditvah, s katerimi so promovirali okoljevarstvenost. Demi Lovato, Selena Gomez, Miley Cyrus in glasbena skupina Jonas Brothers so posneli pesem\xc2\xa0\xc2\xbbSend It On\xc2\xab, dobrodelni singl, ki je bila tematska pesem skupine leta 2009. Pesem je debitirala na dvajsetem mestu lestvice Billboard Hot 100. Skupina Disney's Friends for Change je s pesmijo \xc2\xbbSend It On\xc2\xab\xc2\xa0nastopila na ve\xc4\x8d okoljevarstvenih prireditvah, ves njen dobi\xc4\x8dek pa so darovali skupini Disney Worldwide Conservation Fund. Demi Lovato in Joe Jonas sta leta 2010 posnela \xc5\xa1e drugi dobrodelni singl skupine,\xc2\xa0\xc2\xbbMake a Wave\xc2\xab, ki trenutno slu\xc5\xbei za tematsko pesem skupine Disney's Friends for Change._NEWLINE_Leta 2009 je Demi Lovato pri\xc4\x8dela hoditi s pevcem glasbene skupine Metro Station in bratom njene prijateljice Miley Cyrus, Tracejem Cyrusom. Raz\xc5\xa1la naj bi se \xc5\xa1e istega leta meseca junija, ker sta bila preve\xc4\x8d zaposlena._NEWLINE_Demi Lovato je leta 2009 pri\xc4\x8dela s turnejo Summer Tour 2009, s katero je promovirala svoj drugi glasbeni album, Here We Go Again, izdan poleti leta 2009. Album je debitiral na lestvici Billboard 200, saj je \xc5\xbee v prvem tednu od izida prodal ve\xc4\x8d kot 108.000 izvodov. Album je navdihnila akusti\xc4\x8dna glasba, kot so pesmi Johna Mayerja, za razliko od pop rock glasbe z njenega prvega albuma. Album je prejel v glavnem pozitivne ocene s strani glasbenih kritikov; novinar revije Billboard je, na primer, napisal, da ima Demi Lovato \xc2\xbbnaraven talent, s katerim bi lahko resni\xc4\x8dno stopila izza senc Disneyja.\xc2\xab Spletna stran Allmusic je album ozna\xc4\x8dila za enega izmed najbolj\xc5\xa1ih albumov leta 2009. Glavni singl z albuma,\xc2\xa0\xc2\xbbHere We Go Again\xc2\xab, je iz\xc5\xa1el 23. junija 2009. Zasedel je petnajsto mesto na lestvici Billboard Hot 100. Drugi singl z albuma,\xc2\xa0\xc2\xbbRemember December\xc2\xab, je iz\xc5\xa1el 17. novembra 2009, vendar je zasedel le \xc5\xa1esto mesto na lestvici Billboard Bubbling Under Hot 100 (sto\xc5\xa1esto mesto lestvice Billboard Hot 100)._NEWLINE_Septembra 2009 je Demi Lovato pri\xc4\x8dela s produkcijo nadaljevanja filma Camp Rock, film Camp Rock 2: The Final Jam. Film je iz\xc5\xa1el 3. septembra 2010 in \xc5\xbee premiero si je ogledalo ve\xc4\x8d kot 8 milijonov ljudi. Marca 2010 je Demi Lovato postala ena izmed mnogih zvezdnikov, ki so promovirali kampanjo \xc2\xbbNadaljuj\xc2\xab\xc2\xa0(\xc2\xbbBe Counted\xc2\xab) organizacije Voto Latino. Demi Lovato je leta 2010 izdala drugo sezono serije Sonny with a Chance in zaigrala najstni\xc5\xa1ko pacientko Haley, katere star\xc5\xa1i mislijo, da ima shizofrenijo, v seriji Talenti v belem. V oceni tiste epizode jo je novinar spletne strani EW.com pohvalil: \xc2\xbb\xc5\xa0e vedno verjamem, da je, \xc4\x8deprav bi nepristranski opazovalec menil, da je samo \xc5\xa1e ena Disneyjeva princeska, opravila odli\xc4\x8dno delo z upodobitvijo \xc5\xa1estnajstletnice, ki je priznala, da si je sku\xc5\xa1ala iztakniti o\xc4\x8di.\xc2\xab_NEWLINE_Demi Lovato je marca 2010 pri\xc4\x8dela hoditi s svojim soigralcem iz filmov Camp Rock, Joejem Jonasom, ki ga je spoznala leta 2007. Raz\xc5\xa1la sta se maja tistega leta. V intervjuju z revijo UsMagazine je Joe Jonas ob razhodu dejal: \xc2\xbbZ Demi sva vedela, da najino razmerje ne bo najla\xc5\xbeje. \xc4\x8cez \xc4\x8das sem spoznal, da imam rad najino prijateljstvo. Jaz sem se odlo\xc4\x8dil za razhod, vendar jo imam \xc5\xa1e vedno rad kot prijateljico. Ko sem jo potreboval, je bila ob meni. Nadaljevala bova s prijateljstvom in ko me bo potrebovala, bom ob njej.\xc2\xab Njena turneja South American Tour je bila njena prva svetovna samostojna turneja. Turneja se je pri\xc4\x8dela v Santiagu, \xc4\x8cile, 23. maja 2010. V sklopu turneje je priredila samo \xc5\xa1tiri koncerte in turneja se je kon\xc4\x8dala po petih dneh, 28. maja 2010 v S\xc3\xa3o Paulu, Brazilija. Kljub temu je s turnejo zaslu\xc5\xbeila ve\xc4\x8d kot 1 milijon $._NEWLINE_Demi Lovato je leta 2010 kot posebni gost nastopila na turneji Jonas Brothers Live in Concert glasbene skupine Jonas Brothers. Turnejo je zapustila 30. oktobra 2010 ter od\xc5\xa1la v neko zdravstveno ustanovo, katere ime je bilo takrat \xc5\xa1e neznano, kjer se je zdravila zaradi psihi\xc4\x8dnih in \xc4\x8dustvenih te\xc5\xbeav. Veliko medijev je poro\xc4\x8dalo, da se je za zdravljenje odlo\xc4\x8dila potem, ko je udarila spremljevalno plesalko glasbene skupine Jonas Brothers, Alex Welch, med letom iz Bogote, Kolumbija, saj naj bi verjela, da je plesalka mened\xc5\xbeerje turneje obvestila o njenem neprimernem vedenju prej\xc5\xa1njo no\xc4\x8d, zaradi \xc4\x8desar se je morala soo\xc4\x8diti s svojimi mened\xc5\xbeerji in o\xc4\x8dimom Eddiejem de la Garzo. Kasneje so poro\xc4\x8dali, da je pravi razlog za to, da je od\xc5\xa1la v zdravljenje, odvisnost od drog, vendar je Demi Lovato nazadnje potrdila, da je v zdravljenje od\xc5\xa1la zaradi samopo\xc5\xa1kodovanja in motenj hranjenja. Demi Lovato se je decembra leta 2010 z Alex Welch dogovorila o pla\xc4\x8dilu zaradi \xc4\x8dustvene \xc5\xa1kode, ki ji jo je napravila s pretepom; del tega pla\xc4\x8dila je Alex Welch donirala dobrodelnim organizacijam. 28. januarja 2011 so poro\xc4\x8dali, da je Demi Lovato zapustila zdravstveno ustanovo in zaklju\xc4\x8dila z zdravljenjem._NEWLINE_Demi Lovato se je po zdravljenju prvi\xc4\x8d pojavila v javnosti, ko je na kanalu ABC opravila intervju z Robin Roberts. Intervju so predvajali v oddajah 20/20 in Good Morning America 22. aprila 2011. V intervjuju je priznala, da je v zdravljenje od\xc5\xa1la zaradi bulimije in samopo\xc5\xa1kodovanja ter da je ostajala v zdravstveni ustanovi Timberline Knolls v Illinoisu, kamor je od\xc5\xa1la na pobudo dru\xc5\xbeine in mened\xc5\xbeerjev, ki so po pretepu z Alex Welch pri tem vztrajali. Njeno stanje se je poslab\xc5\xa1alo med turnejo, saj je tam \xc2\xbbnastopala s praznim \xc5\xbeelodcem \xe2\x80\xa6 Svoj glas sem izgubljala zaradi bruhanja. Jemala sem veliko odvajal. Takrat nisem vzemala zdravil proti depresiji in \xc4\x8dustveno sem postala zelo izmu\xc4\x8dena, zato pa sem se znesla nad nekom, ki mi je pomenil veliko.\xc2\xab\xc2\xa0Demi Lovato je kasneje dejala, da ob\xc5\xbealuje svoja dejanja: \xc2\xbbPrevzemam stoodstotno, celotno odgovornost...\xc2\xab V nekem drugem intervjuju je dejala, da je \xc2\xbbpravzaprav do\xc5\xbeivela \xc5\xbeiv\xc4\x8dni zlom,\xc2\xab in da so ji med zdravljenjem diagnosticirali bipolarno motnjo._NEWLINE_Demi Lovato je julija 2010 objavila, da je za\xc4\x8dela delati na svojem tretjem glasbenem albumu. Povedala je: \xc2\xbbNovi album bo vseboval malo ve\xc4\x8d pop glasbe in bo bolj R&B usmerjen. Vanj sem vlo\xc5\xbeila ve\xc4\x8d svoje du\xc5\xa1e. Mojo glasbo trenutno navdihujeta Keri Hilson in Rihanna [\xe2\x80\xa6] Na koncu se je izkazalo, da bo album zares neverjeten in upam, da bo v\xc5\xa1e\xc4\x8d tudi mojim obo\xc5\xbeevalcem.\xc2\xab\n_START_SECTION_\n2011 - danes: Unbroken\n_START_PARAGRAPH_\nDemi Lovato ne bo ve\xc4\x8d igrala v televizijski seriji Sonny with a Chance in dejala je, da se bo osredoto\xc4\x8dila na svojo glasbeno kariero, saj je za njo \xc2\xbbtako reko\xc4\x8d zelo \xc5\xbealostno poglavje mojega \xc5\xbeivljenja, ki se je kon\xc4\x8dalo in sedaj je primeren \xc4\x8das, da napredujem na naslednjo stopnjo \xe2\x80\xa6 Mislim, da vrnitev k seriji Sonny ne bi bila zdrava za moje okrevanje \xe2\x80\xa6 Pred kamerami bi postala \xc5\xbeiv\xc4\x8dna.\xc2\xab Da bi raz\xc5\xa1irila ozave\xc5\xa1\xc4\x8danje o te\xc5\xbeavah, podobnih njenim, je pri\xc4\x8dela pisati za revijo Seventeen. V svojih \xc4\x8dlankih govori o zasebnih te\xc5\xbeavah in o kampanji \xc2\xbbLjubezen je mo\xc4\x8dnej\xc5\xa1a od pritiska popolnosti\xc2\xab\xc2\xa0(\xc2\xbbLove is Louder than the Pressure to Be Perfect\xc2\xab), namenjeni pa so najstni\xc5\xa1kim dekletom._NEWLINE_Njen tretji glasbeni album, Unbroken, je iz\xc5\xa1el 20. septembra 2011. Potem, ko je Demi Lovato pri\xc5\xa1la iz zdravljenja, je producent Timbaland izrazil \xc5\xbeeljo po sodelovanju z njo. Julija 2011 sta potrdila, da delata na duetu. Prvi singl z albuma, pesem\xc2\xa0\xc2\xbbSkyscraper\xc2\xab, je iz\xc5\xa1el 12. julija 2011. Singl je postal njena prva pesem, ki je pristala med prvimi desetimi pesmimi na lestvici Billboard Hot 100, kjer je debitiral na desetem mestu. Pravice za pesem Skyscraper je leta 2019 pridobil tudi Jo\xc5\xbeef Sraka, ki jo je izdal kot svoj prvi singl.(COBISS) Naslednji singl z albuma je pesem\xc2\xa0\xc2\xbbWho's That Boy\xc2\xab, duet s pevko Dev._NEWLINE_Leta 2017 je na YouTubu objavila dokumentarni film o svojem \xc5\xbeivljenju z naslovom Demi Lovato: Simply Complicated, v katerem je razkrila, da jo privla\xc4\x8dijo tako mo\xc5\xa1ki kot \xc5\xbeenske.\n_START_SECTION_\nVplivi\n_START_PARAGRAPH_\nDemi Lovato je obo\xc5\xbeevalka heavy metala in glasbenih skupin, kot so Maylene and the Sons of Disaster, Abigail Williams, The Devil Wears Prada in Job for a Cowboy."